Hollywood: Rihanna op pad Oscars toe; Nightbirde reik album postuum uitRihanna tydens die Super Bowl. (Foto: Gregory Shamus/Getty Images/AFP) Maroela Media bied jou ’n opsomming van die week so jongste internasionale vermaaknuus. Die popster, Rihanna, sal volgende maand op die Oscar-verhoog as gaskunstenaar te siene wees. Dié 35-jarige sangeres het vroeër vandeesmaand die ganse wêreld aan die gons gehad met haar optrede tydens die Amerikaanse Super Bowl-halftydkonsert. Dit was nie net haar eerste optrede in sewe jaar nie, maar ook die aankondiging van haar tweede swangerskap. Rihanna sal “Lift me up”, haar liedjie vanuit die rolprent, Black Panther: Wakanda Forever, tydens die Oscar-toekenningsgeleentheid sing. Dié liedjie is ook vir ’n Oscar benoem. Die liedjie ding onder meer teen Lady Gaga se “Hold my hand” vanuit Top Gun: Maverick mee en is Rihanna se eerste Oscar-benoeming. Die familie van die America’s Got Talent-ster, Jane ‘Nightbirde’ Marczweskie, het besluit om haar debuutalbum ’n jaar na haar afsterwe uit te reik. Nightbirde. (Foto: Facebook/Nightbirde) Jane het aanvanklik bekendheid verwerf nadat sy, ten spyte van haar kankerdiagnose, besluit het om vir dié talentsoek-program in te skryf. ’n Video van haar oudisie het soos ’n veldbrand op sosiale media versprei en het nagenoeg 30 miljoen kykers gelok. Sy moes egter weens haar stryd met borskanker uit die kompetisie onttrek. Sy het op 19 Februarie 2022 in die ouderdom van 31 gesterf. Die tien-liedjie album, It’s Ok, is met behulp van haar ouer boetie, Mitch, opgeneem en uitgereik. Wins sal geskenk word aan die Nightbirde Foundation, ’n organisasie wat vroue met kanker bystaan. “Hierdie album laat nie emosies die stryd voer nie. Dit wys dat blydskap deur rou kan syfer,” het die Nightbirde Foundation in ’n verklaring oor die album gesê. “Jane sou so trots op hierdie album gewees het, maar meer as dit, sy sou trots gewees het op wat die Nightbirde Foundation doen.” Ná jare as die vrou met die meeste volgelinge op Instagram, is Kylie Jenner uiteindelik onttroon deur die vrou wat dié titel al voorheen gehad het. Selena Gomez by vanjaar se Golden Globe-toekennings. (Foto: Jon Kopaloff/Getty Images North America/AFP) Selena Gomez het Kylie Donderdag verbygesteek en spog nou met nagenoeg 380 700 000 volgelinge. Kylie, kort op Selena se hakke, het byna 380 500 000 volgelinge. Selena het voorheen koning, of eerder koningin, op Instagram gekraai voordat Ariana Grande en toe later Kylie Jenner haar verbygesteek het. Paris Hilton het in Januarie vanjaar bekend gemaak dat sy en haar man, Carter Reum, ’n seuntjie via surrogaatskap verwelkom het. Paris Hilton en Carter Reum saam met hul seuntjie, Phoenix. (Foto: Paris Hilton/Instagram) Sy het intussen ’n foto van dié nuwe familielid gedeel, en daarmee saam sy naam ook bekend gemaak. “Baba Phoenix. Ons hele wêreld,” het die 41-jarige ma op Instagram gedeel. Boekwurms is dit eens; die boek is altyd beter as die rolprent. Of is dit? Hierdie nege boeke is op pad na die silwerskerm, en jy kan dit nou lees voordat hulle flieks word. Sodoende kan jy deelneem aan die heerlike debat om die etenstafel oor watter een die beste is: Bykomende bronne: Vanity Fair, Deadline